স্থানীয় সূত্রে জানা যায়, হবিগঞ্জ সদর উপজেলার দরিয়াপুর গ্রামের কিতাব আলী শহরের মাহমুদাবাদ এলাকায় বসবাস করতেন। সম্প্রতি কিতাব আলী বিভিন্ন স্থানে তিন কোটি টাকার জমি বিক্রি করেন। জমি বিক্রির টাকা নিয়ে দুই ছেলের সঙ্গে কিতাব আলীর বিরোধ বাধে। বৃহস্পতিবার সন্ধ্যায় কিতাব আলী মারা গেছেন মর্মে তার দুই ছেলে মাইকে প্রচার করেন। খবর শুনে আশপাশের লোকজন তাকে দেখতে বাড়িতে আসেন। কিন্তু কিতাব আলীর শরীরে বিভিন্ন ধরনের আঘাতের চিহ্ন দেখে প্রতিবেশীদের সন্দেহ হয়। বিষয়টি সদর থানা পুলিশকে জানানো হলে রাত সাড়ে ১০টায় পুলিশ লাশ উদ্ধার করে ময়নাতদন্তের জন্য মর্গে পাঠায়।